tartuNLP/wikipedia-smugri-20251201 huggingface dataset:
420 (kanepikultuur)

420, 4:20 või 4/20 (neli kakskümmend ) on Ameerika Ühendriikide kanepikultuuri släng marihuaana ja hašiši tarbimise kohta, viitega selle suitsetamisele kella 16.20 paiku. Sellest kellaajast on tuletatud ka kanepiga seotud tähtpäev 20. aprillil (USAs ja Kanadas märgitakse kuupäeva 4/20).
Päritolu.
Viis keskkooliõpilast Californias San Rafaelis kasutasid mõistet 4:20 seoses plaaniga otsida kanepisaaki selle kasvataja korraldatud aardejahil. End Waldodeks kutsunud grupp, (kuna nende tavaline ajaviitekoht oli "koolist läheduses asuv sein", sein on ing k "wall") koosnes viiest õpilasest – Steve Capper, Dave Reddix, Jeffrey Noel, Larry Schwartz ja Mark Gravich –, kes määrasid aardejahi kohtumispaigaks Louis Pasteuri kuju San Rafaeli keskkooli territooriumil ja kohtumisajaks 16.20. Nad viitasid sellele plaanile fraasiga "4:20 Louis". Pärast mitmeid ebaõnnestunud katseid kanepit leida lühenes see mõisteks "4:20", mis lõpuks kujunes parooliks, mida teismelised kasutasid üldiselt kanepi tarbimise kohta.
Ajakirjanik Steven Hager väljaandest High Times avaldas Waldodest loo. Esimest korda mainiti väljaandes kell 4:20 suitsetamist ja 20. aprilli kui tähtpäeva 1991. aasta mais ja ekslikult omistati selle termini päritolu politseile. Hiljem ilmus teisigi vale päritolu kirjeldavaid väiteid. Seos Waldodega avaldati 1998. aasta detsembris. Hager omistas selle fraasi leviku algperioodi bändi Grateful Deadi fännidele pärast seda, kui ühest Waldodest, Reddixist sai Grateful Deadi bassimees Phil Leshi saatemeeskonna liige, ning kutsus üles kell 16:20 kanepit tarbima.
20. aprilli rahvusvaheline tähistamine.
20. aprillist on saanud rahvusvaheline subkultuuri tähtpäev, mil hoitakse aus ja tarbitakse kanepit. Üritused propageerivad tavaliselt kanepi lubamist ja legaliseerimist. Vivian McPeak, Seattle'i Hempfesti asutaja, väidab, et 4/20 on "osaliselt pidu ja osaliselt üleskutse tegudele".
Paljud marihuaanatarbijad protestivad kodanikuallumatusega, kogudes kell 16.20 avalikesse kohtadesse kanepit suitsetama.
Laisaar

Laisaar on eesti perekonnanimi.
Statistika.
2023. aasta 1. jaanuari seisuga oli Eestis perekonnanimi Laisaar 119 inimesel: 60 mehel ja 59 naisel. Perekonnanimede levikult oli Laisaar meeste puhul 1655. kohal ja naiste puhul 1895. kohal. Kõige levinum oli perekonnanimi Laisaar üle 85-aastaste vanuserühmas, kus neid on 10 000 elaniku kohta 1,86. Nimi oli kõige sagedasem Jõgeva maakonnas, kus sellist nime kandis maakonna 10 000 elaniku kohta 5,73 inimest.
19. sajandi algul pandi pärisorjusest vabastamise käigus talupoegadele Viljandimaal Põltsamaa kihelkonnas Pajusi mõisavallas ja Järvamaal Ambla kihelkonnas Kuru mõisavallas nimeks Laisaar.
Nimede eestistamisel võeti Laisaar 1936.–1940. aastal uueks perekonnanimeks 9 korral isikute poolt, kelle perekonnanimi oli varem Laisarv, Laisk, Laurison (2 juhul), Leisberg, Lossev, Lutsberg (2) ja Semelson.
Teadusinstituut

 
Teadusinstituut, ka teadusuurimisinstituut, ka uurimiskeskus (varem ka "teadusliku uurimise instituut") on asutus (enamasti riiklik), mis luuakse teadusliku uurimistöö läbiviimiseks. 
Teadusinstituut võib olla tihedas koostöös (partnerluses) ülikoolide, muuseumide, ettevõtete ja riigiasutustega.
Ajalugu.
Varakeskajal ehitati islamimaailmas mitmeid astronoomilisi vaatluskeskusi. Esimene neist oli 9. sajandist pärit Bagdadi observatoorium, mis ehitati Abbassiidide kalifaadis Al-Ma'mūni valitsemisajal, 
kuid silmapaistvaimad olid 13. sajandil Ilkhanaadis Hulagu valitsemisajal rajatud Marāghehi observatoorium ja 15. sajandil Samarkandi lähistel toiminud Ulugbeki observatoorium. 
Euroopa esimeseks teadusasutuseks on peetud 16. sajandi viimasel veerandil Veni saarel eksisteerinud Uraniborgi.
19. sajandil Euroopas loodud tuntud teadusinstituute on näiteks Pasteuri Instituut Pariisis (asutatud 1887).
Heiligenkreuz im Lafnitztal

Heiligenkreuz im Lafnitztal (ungari "Rábakeresztúr, Rába-Keresztúr", sloveeni "Sveti Križ") on vald ("Marktgemeinde") Austrias Burgenlandi liidumaal Jennersdorfi ringkonnas.
Königsdorf

Königsdorf (ungari "Királyfalva", sloveeni "Kraljevci") on vald ("Gemeinde") Austrias Burgenlandi liidumaal Jennersdorfi ringkonnas.
Ulrichen

Ulrichen, varem Ulrich (vene keeles "Ульрихсен") oli Riiast pärit rae- ja aadlisuguvõsa. Suguvõsa kustus meesliinis 1947. aastal.
Ajalugu.
Varasem ajalugu.
Suguvõsa kohta on esimesi kindlaid teateid aastast 1558, mil allikas mainitakse Riia bürgerit Herbert Ulrichit (suri pärast 1596). Tõenäoliselt oli tema isa Hinrik Oelricks (Olryke), kes elas Riias juba 1539. aastal; ta oli Riia Suure Gildi liige ja omandas 1540. aastal linnas ühe aia. Riiaga jäi suguvõsa tihedalt seotuks XIX sajandi alguseni. Sellest võrsus neli raehärrat ja mitu vaimulikku (nad teenisid valdavalt Riia linnakogudustes). Raehärra Herbert Ulrich (1700−1761) oli esimene, kes hakkas perekonnanimena kasutama nimekuju von Ulrichen.
Jaunpilsi liin.
Raehärra Herbert von Ulricheni poeg Christian Georg von Ulrichen (1731−1796) naitus Charlotte Christine Clodt von Jürgensburgiga (1751−1805), kelle isalt omandas ta oksjonil Jaunpilsi mõisa. Viimane oli Ulrichenide ainus valdus Liivimaal. Tema poeg Christian Johann von Ulrichen (1779−1836) läks pankrotti ja tema mõis pandi 1821. aastal oksjonile. 
Ulrichenid XIX ja XX sajandil.
Pärast mõisamaavaldusest ilmajäämist asusid Ulrichenid XIX sajandi 2. poolel taas elama Riiga. Burchard Herbert Reinhold von Ulrichen (1888−1947) kolis enne Teist maailmasõda Lätist Saksamaale. Kuna ta oli lastetu, siis tema surmaga kustus Ulricheni aadlisugu meesliinis.
Aadliseisuse küsimus.
Von Ulricheni perekonnanime kasutusele võtnud Herbert Ulrich (1700−1761) tegi seda ilmselt sellepärast, et ta uskus end põlvnevat 1624. aastal aadeldatud Ulrichi suguvõsast. Viimane aga oli Brandenburgi päritolu ja ei olnud seega Ulrichenidega suguluses. Liivimaa matriklisse võetud Christian Georg von Ulrichen (1731−1796) väitis, et suguvõsa tõstis aadliseisusse kuningas Gustav II Adolf, kuid aadlidiplom on rahututel aegadel kaotsi läinud. Seega, kuna suguvõsa aadeldamise kohta tõendid puuduvad, siis neid tegelikult kunagi ametlikult aadliseisusse ei tõstetudki. Immatrikuleerimise kaudu sai sellest tõsiasi, ehkki juriidiline alus selleks rangelt võttes puudus.
Ulricheni suguvõsa rüütelkonna matriklis.
Christian Georg von Ulrichen (1731−1796) immatrikuleeriti 18. oktoobril (vkj) 1783. aastal Liivimaa rüütelkonna matriklisse.
Minihof-Liebau

Minihof-Liebau (ungari "Liba", sloveeni "Suhi mlin") on vald ("Marktgemeinde") Austrias Burgenlandi liidumaal Jennersdorfi ringkonnas.
Timur-Lenki riik

Timur-Lenki riik (1370–1507) oli mongoli päritolu Turkestani väepealiku Timur (Lonkuri) rajatud riik, mis ulatus Indiast Lõuna-Siberi, Kaukaasia ja Väike-Aasiani. Selle riigi valitsev kiht oli mongoli-usbeki ülikkond, riigi pealinn oli aastatel 1370–1405 Samarkand ja aastatel 1405–1507 Herat.
Timuriidide impeerium (pärsia keeles: تیموریان), mida nimetati ka Gurkaniks (pärsia keeles گورکانیان Gūrkāniyān), oli hiliskeskaegne, kultuuriliselt pärsia riik, mis domineeris 15. sajandil türgi-mongoli impeeriumis. See hõlmas tänapäeva Iraani, Iraaki, Afganistani, suurt osa Kesk-Aasiast, Lõuna-Kaukaasiast, aga ka osa tänapäeva Pakistanist, Põhja-Indiast ja Türgist. Impeerium oli kultuuriliselt hübriidne, ühendades Türgi-Mongoli ja Pärsia mõjud, kusjuures dünastia viimaseid liikmeid "peeti ideaalseteks Pärsia-islami valitsejateks".
Impeeriumi rajas Timur (tuntud ka kui Tamerlane, Timur Lenk, Timur Lonkur), turkmeeni-mongoli päritolu sõjapealik, kes rajas impeeriumi ajavahemikus 1370. aastast kuni oma surmani 1405. Ta pidas end Tšingis-khaani mongoli impeeriumi taastajaks ja Tšingi-khaani pärijaks. Timur jätkas kaubandussuhteid Hiina Ming ja Kuldhordiga, kusjuures Hiina diplomaadid nagu Ma Huan ja Chen Cheng reisisid regulaarselt Samarkandi kaupu ostma ja müüa. Impeeriumi ajal toimus Timuriidide renessans, eriti astronoomi ja matemaatiku Ulugbeki (Ulugh Beghi) (elas 22. Märts 1394 – 27. Oktoober 1449) valitsemisajal (1476-1449). 
1467. aastaks oli valitsev Timuriidide dünastia ehk Timuriidid kaotanud suurema osa Pärsia valdustestst Aq Qoyunlu konföderatsioonile. Timuriidide dünastia liikmed valitsesid väiksemaid riike Kesk-Aasias ja mõnes Indias piirkonnas, mida mõnikord tuntakse ka Timuriidide emiraatidena. Aastal 1500 alustasid Timuriidide vastu sõda Šeibaniidid, mis päädis 1507. aastal Timuriidide keskuse Herāti vallutamisega. 16. sajandil tungis Ferghanast (tänapäeva Usbekistan) pärit Timuriidi prints Bābur Afganistani ja rajas seal väikese kuningriigi. Kakskümmend aastat hiljem kasutas ta seda kuningriiki peatuspaigana, et tungida Indiasse. Seal rajas ta aastal 1526 Suur-Moguli impeeriumi.
Mogersdorf

Mogersdorf (ungari: "Nagyfalva", sloveeni: "Modinci") on vald "(Marktgemeinde)" Austrias Burgenlandi liidumaal Jennersdorfi ringkonnas.
Ajalugu.
Mogersdorfil on Austria ajaloos kuulus koht, sest just siin hävitas Raimondo Montecuccoli 1664. aastal 60 000/90 000-mehelise Osmanite riigi armee, kes üritas ületada Raabi jõge läände Steiermargi suunas. Seda Mogersdorfi lahingut (tuntud ka kui Esimene St. Gotthardi lahing) meenutas kabel lähedalasuval Schlößlbergi künkal. Kuna see lagunes, ehitati 1964. aastal selle asemele uus hoone, mille küljel oli ilustamata, kuid tohutu kristlik rist.
Kantill

Kantill ehk kantill-lõng (prantsuse keeles "cannetille", inglise keeles "purl", vene keeles "канитель") on metall-lõnga üks alatüüpe, mis kujutab endast spiraali keeratud väga peent hõbe- või kuldtraati ilma tekstiilist südamikuta (kasutusel on ka mitmesuguse koostisega sulamid). Kasutatakse kuldtikandis.
Kantilli toodetakse tõmmatud peenest traadist; see esmalt valtsitakse, seejärel keritakse poolimismasinaga teise, ümmarguse või nurgelise ristlõikega jäiga traadi ümber, mis hiljem eemaldatakse. Vastavalt selle traadi ristlõikele saadakse kas sile või kähar ehk vormitud kantill. Kantilli tavalisim materjal on kas puhas või kullatud hõbetraat, kuid võimalik on ka messingist, vasest, kullatud vasest või kullatud messingist traat.
Ajaloost.
Kantilli on ajalooliselt kasutatud väärismetallist ehete ühe komponendina, sarnaselt kuld- ja hõbefiligraaniga, eriti 19. sajandi alguskümnenditel. Samuti leiab see kasutust kuld- ja hõbetikandis kõrgmoes, sõjaväevormides, vaimulikurüüdes ja muus kirikutikandis.
D-vitamiini puudus

D-vitamiin on sekosteroidse hormooni aktiivne vorm, mis omab organismis väga mitmekülgset toimet.
Puuduse põhjused.
Umbes 90% inimkehas olevast D-vitamiinist toodetakse päikese käes olles, sellest tulenevalt nimetatakse seda rahvakeeli "päiksepaiste vitamiiniks". D-vitamiini toodetakse spontaanselt nahas päiksest tulevate UVB kiirte toimel. Suvel piisab kehas loomulikult toodetavast D-vitamiinist vajaliku normi saavutamiseks. Talvel ja kevadel on vaja leida lisaallikas.
D-vitamiini puudust põhjustab vähene päikesevalgus, rinnaga toitmine, rasedus, rasvumine, alkoholi liigne tarvitamine ja väga kitsas toiduvalik. Vahel on probleemiks olla see, et imendumisprobleemide tõttu ei suuda keha vitamiini piisavalt omandada. Selle imendumist takistavateks teguriteks võivad olla liigne suitsetamine, alkoholi ja mõningate ravimite tarbimine, ülekaalulisus ning vanus.
Puudusel tekkivad probleemid.
D-vitamiin aitab stabiliseerida vererõhku ning tagab normaalse verehüübimise ja südametegevuse. Üks D-vitamiini peamisi rolle kehas on kaltsuimi ainevahetuse reguleerimine. D-vitamiini puudus vähendab kaltsiumi imendumist sooltes. Kaltsiumi puudusest tulenevalt võib tekkida palju erinevaid probleeme, nagu luude hõrenemine, nende mineraalse tiheduse kadumine, hammastel tugevuse kadumine ja lagunemine ning lihastes funktsioonide halvenemine. Täiskasvanutel võivad luudemuutused põhjustada osteoporoosi ja soodustada luumurdude teket. Lastel soodustab D-vitamiini puudus luustiku arenguhäirete väljakujunemist.
D-vitamiini madal tase võib põhjustada osteomalaatsiat, rahhiiti, Osgood-Schlatteri tõbe, Sinding-Larsen-Johansseni tõbe, Schauer-manni tõbe, idiopaatilist juveniilset osteoporoosi ja Perthese tõve teket. D-vitamiin on oluline lihase kontraktsioonijõu normaalsena hoidmiseks. Seetõttu võib sportlastel sooritusvõime langeda ja vanematel inimeste seas esineda rohkem kukkumisi ja luumurde.
Liigne D-vitamiini tarvitamine on tervisele kahjulik, kuna see võib põhjustada kaltsiumi üleküllust. Liigne kaltsium veres võib põhjustada südamekloppimist, segasustunnet, kõhukinnisust ja iiveldust.
Paula Beer

Paula Beer (sündinud 23. veebruaril 1995. aastal Mainzi linnas Rheinland-Pfalzi liidumaal) on saksa näitleja, kes sai tuntuks peaosa täitmisega mängufilmis "Polli päevikud".
Muaree

Muaree (prantsuse keeles "moire" [ˈmwɑːr]) on veevirvenduse taolise helgiga siid- või tehissiidriie. Ehtsa muaree muster saadakse kahekordselt kokku pandud kanga kalandreerimisel erilise viirulise mustriga kalandriga. Muaree võib olla ka sissekootud, kasutades eri keerusuunaga lõngu, mis peegeldavad valgust erinevalt .
Dolný Kubín

Dolný Kubín (saksa keeles "Unterkubin", ungari keeles "Alsókubin") on linn Slovakkias Žilina maakonnas, Dolný Kubíni ringkonna halduskeskus. 
Geograafiline asend.
Dolný Kubín on Orava ajaloolise piirkonna keskus. Dolný Kubín asub Orava jõe ääres, Poola piirist 23 km kaugusel.
Dolný Kubín paikneb merepinnast keskmiselt 476 meetri kõrgusel.
Ajalugu.
Asulat on esmamainitud 1323. aastal. Linnaõigused sai Dolný Kubín ajavahemikul 1623–1633. Maakonnakeskuseks sai Dolný Kubín 1683. aastal. 19. sajandil kujunes Dolný Kubín oluliseks slovaki kultuuri keskuseks.
Dolný Kubínis on sündinud ja elanud slovaki hümni autor luuletaja Janko Matúška (1821–1877).
Rahvastik.
Slovakkia 2021. aasta rahvaloenduse andmetel oli Dolný Kubín elanikkonnast slovakke 94,57%, tšehhe 0,67%, mustlasi 0,17%, ukrainlasi 0,14% ja ungarlasi 0,11%. Rahvus oli teadmata 3,71%-l elanikest.
Donetski Rahvavabariigi võitlejate vägistamine Kadõrovi pataljoni poolt

Donetski Rahvavabariigi võitlejate vägistamine Kadõrovi pataljoni poolt on seksuaalkuritegu ja seksuaalne rünnak, mille panid väidetavalt toime Venemaa Rahvuskaardi Ahmati pataljonist pärit Ramzan Kadõrovi tšetšeeni võitlejad liitlaste DRV võitlejate vastu Ukraina territooriumil Vene-Ukraina sõja ajal.
Ajalugu.
23. septembril 2022 sai teatavaks, et Deniss Pušilini nimel tegutseva terroriorganisatsiooni "DRV" sõjaväelaste naiste ja emade nimel laekus kaebusi nende abikaasade vägistamise kohta Tšetšeeniast pärit sõdurite poolt, nimelt Venemaa Rahvuskaardi Kadõrovi-Ahmati pataljon.
Eelkõige märgitakse kaebuses, et tšetšeenid vägistasid kaks Dokutšajevskist pärit Donetski Rahvavabariigi võitlejat nende kaassõdurite silme all.
Raadio Liberty (Kaukaasia) uurimise kohaselt võib üks ohvritest olla Dokutšajevski administratsiooni töötaja Jevhen Ostapenko. Kollektiivsele vägistamiskaebusele kirjutas tõenäoliselt alla tema abikaasa Albina ja tema poeg kinnitas, et allkiri kaebuses kuulus tema emale.
Uurimise järgi kuulub teine allkiri Katerõna Herusele, kes juhtis Dokutšajevskis niinimetatud "Donetski Vabariigi" avaliku liikumise vastuvõtubürood. Tema isanimi Anatoliivna on märgitud tänuavaldusele nime Herus ette. Seega langevad tema initsiaalid täielikult kokku DNR-i juhile esitatud pöördumises märgitud tähtedega. Katerõna Herus ja tema abikaasa sugulased Kavkaz Realõi küsimustele ei vastanud.
Tšetšeenid ähvardasid ka vägistamise ohvrite kaaslasi, kes püüdsid neid kadõrovlaste eest kaitsta. Eelkõige lubasid tšetšeenid neid tulistada nagu koeri ja teatasid, et Donetski Rahvavabariigi võitlejad ei ole nende maal ja teevad nendega, mida tahavad.
SBU teatas, et Donetski oblastis Berestovi küla piirkonnas, kus kuritegu aset leidis, on alates 2022. aasta märtsist Venemaa Rahvuskaardi Ramzan Kadõrovi tšetšeeni üksus "Ahmat", mida juhib Alti Alaudinov, kes on lähedane Tšetšeenia juhile. Ta on tegutsenud alates 2022. aasta märtsist. Eelkõige mainiti teda 17. septembril 2022 Berestovi küla piirkonnas Ramzan Kadõrovi telegrammi kanalis.
Fotod Dokutšajevski vägistatud ja mobiliseeritud elanike naiste pöördumisest avaldati 27. septembril Telegrami kanalis "BATMAN DPR".
Dylan DeMelo

Dylan DeMelo (sündinud 1. mail 1993 Londonis Ontario provintsis) on Kanada jäähokimängija, kes mängib kaitsjana NHL-i klubis Winnipeg Jets.
Aastatel 2010–2013 mängis ta Ontario Hockey League'i (OHL) klubides Mississauga St. Michael's Majors ja Mississauga Steelheads.
2011. aastal valis San Jose Sharks ta NHL-i "draft"is 179. valikuna. Sharksiga sõlmis ta lepingu 2012. aasta aprillis. Hooajal 2013/14 asus ta mängima American Hockey League'is (AHL) Sharksi tütarklubis Worcester Sharks. NHL-is debüteeris ta 17. oktoobril 2015 mängus New York Islandersi vastu. Esimese värava lõi ta liigas 26. jaanuaril 2016 mängus Colorado Avalanche'i vastu.
2018. aasta septembris kaubeldi DeMelo suurema tehingu raames Sharksist Ottawa Senatorsisse. Senatorsis asus ta mängima ühes kaitsepaaris koos Senaotrsi perspektiivika kaitsemängija Thomas Chabot'ga.
2020. aasta veebruaris kaubeldi DeMelo Senatorsist Winnipeg Jetsi. 2020. aasta oktoobris sõlmis ta Jetsiga uue nelja-aastase lepingu.
Doonau delta (maailmapärandi objekt)

Doonau delta (inglise keeles "Danube Delta"; prantsuse keeles "Delta du Danube"; rumeenia keeles "Delta Dunării") on 1991. aastal UNESCO maailmapärandi nimistusse kantud looduspärandi objekt, mis asub Rumeenias.
Ajalugu.
Osa Doonau deltast võeti 1979. aastal Rumeenias biosfääri kaitsealana looduskaitse alla. Selles osas moodustatigi 1991. aastal maailmapärandi objekt "Doonau delta", mis oli üldse esimene maailmapärandi objekt Rumeenias.
1992. aastal küll biosfääri kaitseala laiendati ning 1998. aastal liideti sellega ka Ukraina poolel olev vastav kaitseala, nii et tekkis rahvusvaheline kaitseala. Ent seni pole esitatud taotlust maailmapärandi objekti laiendamiseks ning Ukraina poole kaasamisega ühispärandi staatuse saavutamiseks.
Kirjeldus.
Maailmapärandi objekti kogupindala on 3124 km2, mis on umbes 50% deltaga seotud kaitsealade pindalast.
Musta merre suubuv Doonau jõgi moodustab Euroopa suurima delta, mille üldiselt hästisäilinud järvedes ja soodes elab üle 300 linnuliigi ja 45 mageveekalaliiki.
Šamorín

Šamorín (ungari keeles "Somorja", saksa keeles "Sommerein") on linn Slovakkias Trnava maakonnas Dunajská Streda ringkonnas. Šamorín asub Doonau vasakul kaldal Ungari piiri ääres, Bratislava kesklinnast ligikaudu 20 km kagus.
Asulat on esmamainitud 1285. aastal. Saksa kuningas ja Saksa-Rooma keiser Sigismund andis Šamorínile vaba kuningalinna õigused 1405. aastal. Kuningalinna privileegid kaotas Šamorín 1589. aastal, mil läks eravaldusesse.
Rahvastik.
Slovakkia 2021. aasta rahvaloenduse andmetel oli Šamoríni elanikest ungarlasi 49,55%, slovakke 41,11%, tšehhe 0,61%, ukrainlasi 0,25% ja mustlasi 0,18%. Rahvus oli teadmata 7,35%-l elanikest.
NSV Liidu Revolutsiooniline Sõjanõukogu

NSV Liidu Revolutsiooniline Sõjanõukogu (vene keeles Революционный военный совет СССР; lühend NSV Liidu RSN) oli aastatel 1924–1934 eksisteerinud riigiorgan Nõukogude Liidus, NSV Liidu relvajõudude kõrgeim kollegiaalne poliitiline juhtimisorgan.
NSV Liidu Revolutsiooniline Sõjanõukogu eelkäija oli Nõukogude Venemaal 2. septembril 1918 Ülevenemaalise Kesktäitevkomitee määruse alusel loodud Venemaa Sotsialistliku Föderatiivse Nõukogude Vabariigi Revolutsiooniline Sõjanõukogu (ka Vabariigi Revolutsiooniline Sõjanõukogu), mis jätkas oma tegevust ka pärast Nõukogude Liidu moodustamist (detsembris 1922). Alles 28. augustil 1923 kujundati revolutsiooniline sõjanõukogu ümber "NSV Liidu Revolutsiooniliseks Sõjanõukoguks". 
NSV Liidu Revolutsioonilise Sõjanõukogu likvideerimine.
NSV Liidu Revolutsiooniline Sõjanõukogu likvideeriti 20. juunil 1934. Kolm kuud varem, märtsis, kujundati NSV Liidu Sõja- ja Mereasjade Rahvakomissariaat ümber NSV Liidu Kaitse Rahvakomissariaadiks.
NSV Liidu Sõja- ja Mereasjade Rahvakomissariaat

NSV Liidu Sõja- ja Mereasjade Rahvakomissariaat (vene keeles Народный комиссариат по военным и морским делам СССР) oli aastatel 1923–1934 eksisteerinud riigiorgan Nõukogude Liidus; kuulus rahvakomissariaadina NSV Liidu Rahvakomissaride Nõukogu koosseisu. Teostas NSV Liidu relvajõudude üldist juhtimist rahu ajal.
Sõja- ja mereasjade rahvakomissariaat moodustati novembris 1923 sõjaasjade rahvakomissariaadi ja mereasjade rahvakomissariaadi ühendamise tulemusena.
Ümberkujundamine.
Märtsis 1934 kujundati sõja- ja mereasjade rahvakomissariaat ümber NSV Liidu Kaitse Rahvakomissariaadiks.
NSV Liidu Mereväeministeerium

NSV Liidu Mereväeministeerium, ka NSV Liidu Sõjalaevastiku Ministeerium (vene keeles Военно-Морское министерство СССР) oli aastatel 1950–1953 eksisteerinud riigiorgan Nõukogude Liidus; kuulus ministeeriumina NSV Liidu Ministrite Nõukogu koosseisu. Teostas NSV Liidu sõjalaevastiku üldist juhtimist rahu ajal.
Veebruaris 1950 NSV Liidu Relvajõudude Ministeerium likvideeriti ja selle baasil moodustati kaks iseseisvat ministeeriumi: NSV Liidu Sõjaministeerium ja mereväeministeerium.
Mereväeministeeriumi likvideerimine.
Kohe pärast Jossif Stalini surma (5. märts 1953) alanud NSV Liidu valitsusorganite reformimise käigus ühendati 15. märtsil 1953 NSV Liidu Sõjaministeerium ja mereväeministeerium üheks NSV Liidu Kaitseministeeriumiks.
Turany

Turany (ungari keeles "Nagyturány", poola keeles "Turanie") on linn Slovakkias Žilina maakonnas Martini ringkonnas. Turany asub Martinist ligikaudu 10 km kirdes. Läbi linna voolab Váhi jõe kaks haru.
Asulat on esmamainitud 1341. aastal. Linnaõigused sai Turany 1397. aastal. Turany kaotas linnaõigused 1918. aastal, kuid 2016. aastal sai need tagasi.
Rahvastik.
Slovakkia 2021. aasta rahvaloenduse andmetel oli Turany elanikest slovakke 93,63%, tšehhe 0,36% ja ungarlasi 0,12%. Rahvus oli teadmata 5,53%-l elanikest.
Luke Glendening

Lucas Glendening (sündinud 28. aprillil 1989 East Grand Rapidsis, Michiganis) on USA jäähokimängija, kes mängib keskründajana NHL-i klubis Tampa Bay Lightning.
Aastatel 2008–2012 mängis ta Michigani Ülikooli jäähokimeeskonnas.
2012. aasta juunis sõlmis ta üheaastase lepingu American Hockey League'i (AHL) klubiga Grand Rapids Griffins. 2013. aastal võitis ta klubiga Calder Cup'i. Hooaja 2012/13 AHL-i väljalangemismängudes oli Glendening resultatiivseim uustulnukas (6+10).
2013. aasta juulis sõlmis ta üheaastase lepingu NHL-i klubiga Detroit Red Wings. NHL-is debüteeris Glendening 12. oktoobril 2013 mängus Philadelphia Flyersi vastu. Esimese värava lõi ta liigas 5. aprillil 2014 mängus Montreal Canadiensi vastu. Glendening püstitas Red Wingsi klubi negatiivse rekordi, kui oli uustulnukast ründemängijana väravata oma esimeses 52 mängus järjest. Debüüthooajal sai Glendening ühe värava kõrvale kirja kuus väravasöötu. 2014. aasta aprillis pikendas ta Red Wingsiga lepingut kolme aasta võrra. 2016. aasta juulis pikendas ta klubiga lepingut nelja aasta võrra. Red Wingsis mängis ta kokku kaheksa hooaega. Tema resultatiivseim hooaeg oli 2018/19, mil ta lõi kümme väravat ja andis 13 väravasöötu.
2021. aasta juulis sõlmis ta kaheaastase lepingu Dallas Starsiga.
2023. aasta juulis sõlmis ta kaheaastase lepingu Tampa Bay Lightningiga.
USA jäähokikoondise koosseisus osales Glendening 2019. aasta maailmameistrivõistlustel.
Kremnica

Kremnica (saksa keeles "Kremnitz", ungari keeles "Körmöcbánya") on linn Slovakkias Banská Bystrica maakonnas Žiar nad Hronomi ringkonnas.
Linnas asub 1328. aastal asutatud Kremnica rahapaja (mündikoda), mis on vanim tegutsev rahapaja maailmas.
Geograafiline asend.
Linn paikneb Kremnica mäestiku jalamil 564 meetri kõrgusel merepinnast. Kremnica asub Banská Bystricast ligikaudu 17 km läänes.
Ajalugu.
Kremnica sai vaba kuningalinna privileegid 17. novembril 1328. Kuid kullakaevandamine oli seal alanud juba varem. Esimese gildi kohta on andmed 1465. aastast. Gildisüsteem kaotati 1872. aastal. Maa-alune kullakaevandamine lõppes linnas 1970. aastal. Lühiajaline pinnakaevandamine toimus veel aastatel 1986–1992.
Rahvastik.
Slovakkia 2021. aasta rahvaloenduse andmetel oli Kremnica elanikest slovakke 93,39%, mustlasi 0,69%, sakslasi 0,45%, tšehhe 0,32% ja ungarlasi 0,16%. Rahvus oli teadmata 4,52-l elanikel.
Brandon Hagel

Brandon Hagel (sündinud 27. augustil 1998 Saskatoonis) on Kanada jäähokimängija, kes mängib NHL-i klubis Tampa Bay Lightning ründajana vasakäärel.
Aastatel 2015–2019 mängis ta Western Hockey League'i (WHL) klubis Red Deer Rebels.
2016. aastal valis Buffalo Sabres ta NHL-i "draft"is 159. valikuna. Ta osales hooaja 2017/18 eel Sabresi treeninglaagris, kuid klubiga lepingut ei sõlminud. 2018. aasta novembris sõlmis ta lepingu NHL-i klubiga Chicago Blackhawks. Hooaja 2018/19 lõpus debüteeris ta American Hockey League'is (AHL) Blackhawksi tütarklubis Rockford IceHogs. Ka hooajal 2019/20 mängis ta peamisetl AHL-is. NHL-is debüteeris 11. märtsil 2020, üks päev enne seda, kui liiga koroonapandeemia tõttu peatati.
Hooaja 2020/21 esimeses pooles mängis ta laenul Šveitsi esiliigaklubis HC Thurgau, kus ta 14 mänguga lõi kaheksa väravat ja andis seitse väravasöötu. NHL-i hooaja alguses kindlustas Hagel koha Blackhawksi põhikoosseisus. Hooajal 2020/21 lõi ta NHL-is üheksa väravat ja andis 15 väravasöötu. 2021. aasta augustis sõlmis ta klubiga uue kolmeaastase lepingu.
Hooajal 2021/22 lõi Hagel 55 esimese mänguga 21 väravat, kuid kuna Blackhawks ei võistelnud hooaja teises pooles enam koha eest väljalangemismängudes, kaubeldi ta 2022. aasta märtsis Lightningi. 2022/23. põhihooajal oli Hagel Lightningis viie kõige resultatiivsema mängija seas (30+34). Lisaks oli ta sel põhihooajal klubi tõhusaim mängija (tema +/– oli 23).
2021. aastal tuli Hagel Kanada jäähokikoondise koosseisus maailmameistriks, kuigi ta ei kogunud turniiril ise mitte ühtegi resultatiivsuspunkti.
Mühlgraben

Mühlgraben (sloveeni "Mlin-Grabno", ungari "Malomgödör") on vald ("Gemeinde") Austrias Burgenlandi liidumaal Jennersdorfi ringkonnas.
Neuhaus am Klausenbach

Neuhaus am Klausenbach (ungari "Vasdobra, Vas-Dobra", sloveeni "Dobra") on vald ("Marktgemeinde") Austrias Burgenlandi liidumaal Jennersdorfi ringkonnas.
Rudersdorf

Rudersdorf (ungari "Radafalva", sloveeni "Radavci") on vald ("Marktgemeinde") Austrias Burgenlandi liidumaal Jennersdorfi ringkonnas.
Sankt Martin an der Raab

Sankt Martin an der Raab (ungari "Rábaszentmárton, Rába-Szentmárton", sloveeni "Sveti Martin pri Rabi") on vald ("Marktgemeinde") Austrias Burgenlandi liidumaal Jennersdorfi ringkonnas.
Weichselbaum

Weichselbaum (ungari; "Badafalva", sloveeni: "Badavci") on vald "(Gemeinde)" Austrias Burgenlandi liidumaal Jennersdorfi ringkonnas.
Toponüümia.
Weichselbaum on Austrias tavaline perekonnanimi. "Weichselbaum" tähendab "hapu kirsipuud".
Tlmače

Tlmače (ungari keeles "Garamtolmács") on linn Slovakkias Nitra maakonnas Levice ringkonnas. Tlmače asub Hroni jõe ääres, Nitrast ligikaudu 33 km idas.
Asulat on esmamainitud 1075. aastal. Linnaõigused sai Tlmače 1. jaanuaril 1986.
Rahvastik.
Slovakkia 2021. aasta rahvaloenduse andmetel oli Tlmače elanikest slovakke 91,37%, ungarlasi 0,91% ja tšehhe 0,49%. Rahvus oli teadmata 6,54%-l elanikest.
Antau

Antau [ˈantaʊ̯] on vald ("Gemeinde") Austrias Burgenlandi liidumaal Mattersburgi ringkonnas.
Bad Sauerbrunn

Bad Sauerbrunn ([baːt ˈzaʊ̯ɐˌbʁʊn]; 1987. aastani Sauerbrunn) on mineraalspaa ja linna, milles see asub, nimi Austria Burgenlandi liidumaal Mattersburgi ringkonnas. Spaad kasutasid antiikajal roomlased ja see taasavati 1847. aastal. Linn, varasema nimega Savanyúkút, oli saksakeelse Lääne-Ungari osa kuni selle territooriumi Austria osaks saamiseni 1920. aastal. 1921. aastal sai Sauerbrunnist äsjaloodud Burgenlandi liidumaa ajutine pealinn 1925. aastani, kui valitsus kolis Eisenstadti.
Baumgarten (Burgenland)

Baumgarten on vald ("Gemeinde") Austrias Burgenlandi liidumaal Mattersburgi ringkonnas.
Tuğba Danışmaz

Tuğba Danışmaz (sündinud 1. septembril 1999 Ankaras) on Türgi kergejõustiklane. Tema põhialad on kaugushüpe ja kolmikhüpe.
Ta võitis Tallinnas toimunud 2021. aasta Euroopa U23 meistrivõistlustel kolmikhüppes kuldmedali Türgi rekordiga 14.09.
2023. aasta Euroopa sisemeistrivõistlustel Istanbulis võitis Tuğba Danışmaz kolmihüppes Türgi uue rahvusrekordi tulemusega 14.31 kuldmedali.
2024. aasta Euroopa meistrivõistlustel Roomas võitis ta kolmikhüppes Ana Peleteiro-Compaoré järel hõbemedali, püstitades finaalis Türgi rekordi 14.57.
Jessica Watkins

Jessica Andrea Watkins (sündinud 14. mail 1988) on Ameerika Ühendriikide geoloog ja NASA astronaut. 
Watkins on lõpetanud Stanfordi Ülikooli geoloogia- ja keskkonnateaduste ning California Ülikooli Los Angeleses geoloogia erialal. Watkins töötas bakalaureusekraadi omandamise ajal NASA Amesi Uurimiskeskuses, kus osales kosmoseaparaadi Phoenix arenduses. Magistrikraadi omandamise ajal töötas Watkins Jet Propulsion Laboratorys. 2017. aastal valiti ta astronaudiks.
Watkinsi esimene missioon kosmosesse oli SpaceX Crew-4, mille ajal oli ta Rahvusvahelise Kosmosejaama 67. ja 68. ekspeditsiooni liige.
Robert Hines

Robert Thomas Hines, Jr. (sündinud 11. jaanuaril 1975) on Ameerika Ühendriikide õhuväelane ja NASA astronaut. 
Hines astus õhuväkke 1999. aastal kui sai pärast ohvitserikooli lõpetamist nooremleitnandiks. Pärast lenduriväljaõppe lõppu sai ta Cessna T-37 Tweeti instruktoriks ning õppis hiljem lendama F-15E Strike Eagle'iga. 2011. aastal astus ta õhuväe reservi, kuid naasis 2019. aastal kolonelleitnandina tegevteenistusse.
Hines valiti NASA astronaudiks 2017. aastal ning tema esimene missioon kosmosesse oli SpaceX Crew-4, mille ajal oli ta Rahvusvahelise Kosmosejaama 67. ja 68. ekspeditsiooni liige.
Snina

Snina (ungari keeles "Szinna", russiini keeles Снина) on linn Slovakkias Prešovi maakonnas, Snina ringkonna halduskeskus. 
Geograafiline asend.
Snina asub riigi idaosas Cirocha jõe ääres, Poola piirist 19 km ja Ukraina piirist 20 km kaugusel.
Ajalugu.
Asulat on esmamainitud 1317. aastal. 16. sajandi teisel poolel kujunes Snina aleviks ja 1623. aastal on teda mainitud sõnaga "oppidum" (linn).
Majandus.
1951. aastal alustas tööd masiaehitusettevõtte Vihorlat Snina. Pärast ebaõnnestunud erastamist sotsialismijärgsel ajal lagunes see mitmeks järglasettevõtteks.
Rahvastik.
Slovakkia 2021. aasta rahvaloenduse andmetel oli Snina elanikest slovakke 84,07%, russiine 5,74%, ukrainlasi 0,96%, mustlasi 0,57% ja tšehhe 0,37%. Rahvus oli teadmata 7,85%-l elanikest.
Umberto Nobile

Umberto Nobile (21. jaanuar 1885 Lauro, Campania – 31. juuli 1978 Rooma) oli itaalia dirižaabliehitaja ja polaaruurija.
Nobile lõpetas 1908. aastal Napoli ülikooli masinaehitus- ja elektriinsenerina. 1911. aastal astus ta Itaalia õhuväkke, esimeses maailmasõjas teenis ta Roomas sõjaväeinsenerina. 
Tema projekteeritud olid dirižaablid Norge (1926) ja Italia (1927).
Aprillis-mais 1926 oli Nobile Roald Amundseni juhitud põhjapooluse ekspeditsiooni dirižaabli Norge komandör. Poolusele jõuti 12. mail. Naasnud kodumaale, sai Nobilele osaks suur poolehoid ja tunnustus nii rahvalt kui ka võimudelt. Benito Mussolini ülendas ta kindralmajoriks. 
Aprillis 1928 alanud teisel pooluseekspeditsioonil, seekord dirižaablil Italia, oli Nobile ekspeditsiooni juht. Tagasiteel pooluselt dirižaabel hävis. Osa meeskonnast hukkus, osa päästeti. Rahvusvahelise päästeoperatsiooni käigus päästeti esimesena Nobile. Itaalia ametlik uurimine leidis, et Nobile oli süüdi dirižaabliga toimunud katastroofis. Teda süüdistati ka oma meeste jääle jätmises. Protestiks süüdistuste vastu lahkus ta 1929. aastal õhuväest. 
Juulis 1931 võttis Nobile osa Nõukogude jäälõhkuja Malõgin (mis oli üks 1928. aastal tema päästeoperatsioonis osalenud laevadest) ekspeditsioonist Franz Josefi maale. 1932. aastal siirdus ta viieks aastaks Nõukogude Liitu, kus töötas dirižaabliehitusprogrammis, kaasa arvatud SSSR-V6. 
Itaaliasse tagasitulnuna nimetati Nobile 1936. aastal Paavstliku Teaduste Akadeemia liikmeks. Samas polnud ta läbisaamine Mussoliniga endiselt hea, mispeale 1939. aastal ta lahkus ta USAsse, kus töötas Chicago lähedal ülikooli õppejõuna. Peale Itaalia sõjakuulutust USAle 1941. aastal lubati tal USAsse jääda, kuid ta keeldus ja otsustas mais 1942 tagasi tulla Euroopasse. Kuni Mussolini tagandamiseni elas ta Hispaanias, seejärel tuli tagasi koju Itaaliasse. 
1945. aastal mõistis Itaalia õhuvägi Nobile kõigi "Italia" hukuga seotud süüdistuses õigeks ja ülendas ta kindralleitnantiks. 1946. aastal valiti ta Itaalia põhiseadust väljatöötava Asutava Kogu liikmeks sõltumatu kandidaadina Itaalia Kommunistliku Partei nimekirjas. Seal saavutas ta põhiseaduse 9. artikli vastuvõtmise, mille kohaselt toetab riik teaduslikku ja tehnoloogilist uurimistööd. Peale põhiseaduse vastuvõtmist 1948. aastal läks Asutav Kogu laiali, Nobile hakkas Napoli ülikooli õppejõuks.
Draßburg

Draßburg on vald ("Gemeinde") Austrias Burgenlandi liidumaal Mattersburgi ringkonnas. Vallas elab arvukalt Burgenlandi horvaate.
Ajalugu.
1933. aastal leiti Draßburgist "Venus von Draßburg", 9,5 cm suurune neoliitikumi kild, mis määrati stilistiliselt lineaarkeraamika kultuuri alla. Seega viitab see asundustegevusele Kristuse 5. aastatuhandel. Rauaajal oli piirkond osa keltide Noricumi kuningriigist ja kuulus Schwarzenbacher Burgbergi keldi mäetipul asuvat Burgi asulat ümbritsevasse piirkonda. Hiljem roomlaste ajal oli tänane Draßburg Pannoonia provintsis.
Draßburgist läänes kuni 370 m üle merepinna kõrguva Taboraci terrassil avastati 1904. aastal koos neoliitikumi, rooma ja keskaegsete leidudega La Tène perioodi leiud. Tähtsaim ese oli pseudofiligraansete kaunistustega La Tène käevõru. Aastatel 1933–1934 avastati Burgenlandi Riikliku Muuseumi väljakaevamistel veel selle perioodi esemeid. Kõik leitud esemed olid maetud neoliitikumi pinnasekihti. 1955. aastal leiti veel esemeid hilise La Tène perioodist. Taboraci asustusjäljed pärinevad ajavahemikust 1. sajandi teisest poolest eKr kuni 1. sajandi esimese pooleni pKr.
Taboraci alal asus varakeskajal ringmüüriga kindlustus, mis hävis 11. sajandil. Nimi "Taborac" viitab hussiitidele, kes panid oma sõjalaagritele 15. sajandil nimeks "Tabor". Värskemad allikad näitavad, et Draßburgis viibisid hussiitidest palgasõdurid. Nii et nimi Taborac on õige. Hussiidid lähevad tagasi Tšehhi reformaatori Jan Husi juurde. Ta põletati ketserina 1415. aastal. Ta eitas paavsti ilmeksimatust, "kritiseeris kiriku rikkust ja tunnistas piibli kehtivaks ainult usuküsimustes". Surmaotsus vallandas protestid ja vabadusliikumise Böömimaal ja kaugemalgi, mis levis ka Burgenlandi-Lääne-Ungari piirkonda. Hussiidid olid sotsiaalselt revolutsioonilised, osalesid arvukates vaenustes ja rüüstamistes ning üks hussiitide palgasõdurite rühmitus palgasõdurite juhi Georg (Jörg) von Lichtenbergi und Vöttau juhtimisel kasutas Draßburgi kindlustusi kindlustatud laagri Taborina. "1465. aasta paiku jätsid hussiidid tõenäoliselt Draßburgi tabori maha ja evakueerisid". Draßburg oli 15. sajandil osaliselt mahajäetud; 16. sajandil külasse elama asunud horvaadid kasutasid Tabori kohta deminutiivi "Taborac", mille võtsid omaks ülejäänud saksa elanikkond ja mis on säilinud tänapäevani.
Forchtenstein

Forchtenstein (1972. aastani "Forchtenau"; ka "Fraknó", "Fortnava") on vald ("Gemeinde") Austrias Burgenlandi liidumaal Mattersburgi ringkonnas. Seal asub Forchtensteini linnus, üks paljudest kuulsa Esterházy perekonna valdustest.
Linnus sai hüüdnime "Hirmu linnus". Linnusel on üks punane ja üks must torn. Linnuses oli palju piinakambreid, sealhulgas üks, mida kutsuti unustuse süvendiks, sügav süvend, kus piinamise ohvrid riputati pea alaspidi ning nad jäeti ilma toidust ja veest kuni surmani. Unustuse süvend asub mustas tornis. Kuigi paljud ruumid on nüüd avalikkusele saadaval kas rentimiseks või külastamiseks, jääb linnuse varakamber siiski privaatseks ja ligipääsmatuks.
Karmen Palts

Karmen Palts (sündinud 15. juulil 1961) on eesti psühholoog-nõustaja ja kommunikatsiooniuurija.
Elulugu.
Palts kasvas üles Saaremaal Kuressaare linnas. Kõrghariduse omandas ta Professionaalse Psühholoogia Erakoolis pedagoogika ja psühholoogia valdkondades. Palts alustas 2000. aastal tööd psühholoogilise nõustajana.
Ta kaitses 2019. aastal Tartu Ülikoolis doktoritöö "Lastevanemate ja õpetajate vaheline kommunikatsioon Eesti esimese kooliastme näitel". 2018. aastast töötab Palts Christinas Clinicu psühholoogina.
Isiklikku.
Karmen Palts oli üle 30 aasta koos poliitiku Tõnis Paltsiga, kellega ta sai neli last (kolm poega ja üks tütar). Paltside kooselu algas 1980. aastatel ja nad lahutasid 2017. aastal.
Hirm (Burgenland)

Hirm [hɪʁm] on vald ("Gemeinde") Austrias Burgenlandi liidumaal Mattersburgi ringkonnas. See asub Wulka jõe lisajõe Hirmer Bachi ääres Krensdorfist allavoolu.
Krensdorf

Krensdorf on vald ("Gemeinde") Austrias Burgenlandi liidumaal Mattersburgi ringkonnas.
Ukraina sõjavangi piinamine ja kastreerimine Prõvilljas

Ukraina sõjavangi piinamine ja kastreerimine Prõvilljas oli intsident 2022. aastal Venemaa sissetungi ajal Ukrainasse, mis salvestati videole ja postitati Venemaa sotsiaalmeediasse. See tekitas rahvusvahelise pahameeletormi ja tõi kaasa mitmete inimõigusorganite karmi hukkamõistu.
Video väljatulek.
28. juulil 2022 postitati Venemaa Telegrami lehele video, millel oli näha, kuidas Vene sõdur piinab ja kastreerib kastilõikuriga Ukraina sõjavangi. Ukraina vang oli kinni seotud. Järgmisel päeval postitati Venemaa kanalitesse väidetav jätkuvideo, kus võivad olla samad sõdurid ja sama vang. Nad teipisid ukrainlasest vangi suu musta värvi teibiga kinni, asetasid pea lõigatud suguelundite ette ja tulistasid teda pähe. Pärast seda hakkasid Vene sõdurid vangi surnukeha haarama tema jalgadega ühendatud köitest.
Bellingcati uurimine.
5. augustil teatas Bellingcati grupp, et videote geolokatsioon on Prõvillja sanatoorium, mis asub Luhanski oblastis Prõvilljas, ning tegid telefoni teel intervjuu ilmset videos nähtava kurjategijaga. Videos on näha ka valget autot, mis on tähistatud Z-tähega – Vene sõjaväesõidukeid tähistav tähis ja Vene propagandas kasutatav militaristlik sümbol; sama autot võib näha ka varasemates Venemaa kanalite avaldatud ametlikes videotes Ahmati sõduritest Azoti tehases Sjevjerodonetski hõivamise ajal Venemaa poolt. Venelased olid Prõvillja vallutanud ja okupeerinud alates juuli algusest.
Bellingcat ja Conflict Intelligence Team tuvastasid, et osalenud sõdurid, sealhulgas peamine kurjategija Ochur-Suge Mongush Tõvast, kes kandis iseloomulikku laia äärega musta mütsi, kuulusid Ahmati üksusesse, Tšetšeenia kadõrovlaste poolsõjaväelise koosseisu, mis võitles sõjas Ukrainaga venelaste poolel. Uurimine näitas ka, et videol ei olnud tõendeid võltsimise või monteerimise kohta.
Reaktsioonid.
Ukrainas.
Ombudsmann Dmõtro Lubinets teatas Ukraina peaprokuratuurile taotlusest kontrollida sõjakuritegu vastavalt Genfi konventsiooni rikkumisele ning paluda ÜRO piinamise vastasel komiteel ja Euroopa Nõukogu piinamise tõkestamise komiteel korraldada kiireloomuline visiit Venemaale ja Venemaale poolt okupeeritud Ukraina territooriumile.
Rahvusvahelised.
ELi kõrge esindaja Josep Borrell avaldas 29. juulil avalduse, milles kirjeldas video sisu kui "kohutavat" ja "koledat julmust". Samal päeval ütles Amnesty Internationali Ida-Euroopa ja Kesk-Aasia direktor Marie Struthers: „See kohutav rünnak on järjekordne ilmselge näide inimelu ja inimväärikuse täielikust eiramisest Ukrainas, mille on toime pannud Venemaa väed. Kõiki kriminaalvastutuses kahtlustatavaid tuleb uurida ja piisavate vastuvõetavate tõendite olemasolul anda neile süüdistus tavalistes tsiviilkohtutes õiglastel protsessidel ja ilma surmanuhtlust kasutamata." ÜRO inimõiguste seiremissioon Ukrainas avaldus Facebookis:
Vabadussõjas langenud raudteelaste mälestustahvel

Vabadussõjas langenud raudteelaste mälestustahvel on mälestusmärk Eesti Vabadussõjas langenud raudteelaste auks.
Mälestustahvel asub Tallinnas Kopli tänav 3 hoone seinal (kunagine Raudteelaste Ühing "Raudam").
Eesti-Hiina Kaubanduskoda

Eesti-Hiina Kaubanduskoda (EECN) on mittetulundusühing, mille eesmärk on edendada Eesti-Hiina kaubandussuhteid, suurendada investeeringuid, arendada kahe riigi vahelisi äri- ja kaubandussuhteid ning edendada kultuurivahetust.
Kaubanduskoda loodi 2022. aastal.
Vráble

Vráble (ungari keeles "Verebély") on linn Slovakkias Nitra maakonnas Nitra ringkonnas.
Geograafiline asend.
Vráble asub Žitava jõe ääres, Nitrast ligikaudu 18 km idakagus.
Ajalugu.
Asulat on esmamainitud 1265. aastal ("Verebeb"). Alates 1294. aastast on Vrábles korraldatud turge. Linnaks kujunes Vráble 16. sajandi keskpaiku.
Vráble lähedal Fidváris asub pronksiajast pärit Vráble-Fidvári asulakoht, mis on üks suuremaid Euroopas.
Rahvastik.
Slovakkia 2021. aasta rahvaloenduse andmetel oli Vráble elanikest slovakke 89,67%, ungarlasi 2,39% ja tšehhe 0,43%. Rahvus oli teadmata 6,97%-l elanikest.
Ulrich (Vahenurme)

Ulrich (saksa keeles "Ulrich a. d. H. Wahhenorm", ′Ulrich Vahenurme kojast′, eristamaks neid teistest Ulrichi-nimelistest suguvõsadest) oli Preisimaalt pärit aadlisuguvõsa. Suguvõsa suri välja 1942. aastal.
Ajalugu.
Suguvõsaliin algab Preisimaalt pärit Johann Andreas Ulrichiga (1687−1751), kes teenis leitnandina Preisimaa sõjaväes. 1732. aastal rändas ta Peterburi ja astus Venemaa teenistusse. Oma viimastel eluaastatel teenis ta alampolkovnikuna Pärnu garnisonis. Pärnu linnaga jäid tema järeltulijad seotuks XIX sajandi keskpaigani. Tema vanem poeg major Johann Ludwig Ulrich (u 1722−1793) tõusis 1770. aasta paiku teenistuse kaudu aadliseisusse. Abielu kaudu Ursula Margarethe von Dohreniga (1740−1801) omandas ta Pärnu lähedal Vahenurme mõisa, mille tema poeg kapten Kornelius Eduard von Ulrich (1770−1844) müüs 1816. aastal. Viimase kahest pojast said kõrged sõjaväelased, kes tõusid Venemaa keisririigi sõjaväeteenistuses täiskindraliks. Jalaväekindral Wilhelm Otto Cornelius Alexander von Ulrich (1810−1891) oli aastatel 1859−1868 Eestimaa tsiviilkuberner. Ta naitus Margaretha (Meta) Gertrude Henriette von Esseniga (1841−1904), kelle kaudu pärandus Ulrichitele Kehra mõis. Suguvõsa kustus kuberneri poja Alexander von Ulrichi (1862−1942) surmaga.
Ulrichid rüütelkonna matriklis.
Suguvõsa võeti 1790. aasta paiku Liivimaa kubermangu aadlisuguvõsaraamatusse. 12. jaanuaril (vkj) 1797 võeti nad Liivimaa rüütelkonna matriklisse. Eestimaa tsiviilkuberner Wilhelm Otto Cornelius Alexander von Ulrich (1810−1891) immatrikuleeriti Eestimaal 11. detsembril (vkj) 1865.
Sugupuu.
Johann Andreas Ulrich (1687–1751), Preisimaa leitnant, Venemaa alampolkovnik (1746); abiellus Anna Maria Kantzleriga (1678−1771)
A1 Johann Ludwig von Ulrich (u 1722−1793), Venemaa aadlik, Vahenurme mõisnik (1780ndad), major; abiellus 1759 Vahenurme pärija Ursula Margarethe (von) Dohreniga (1740−1801)
B1 Hans Heinrich von Ulrich (1763−1784), alamporutšik
B2 Cornelius Eduard von Ulrich (1770–1844), Vahenurme mõisnik (müüs 1816), kapten; abiellus 1807 Friederike Elisabeth von Bockiga (1786−1860)
C1 Gustav Ludwig Romeo von Ulrich (1808–1884) (), Kownatka, Mariacki, Hawlowice ja Smiatka majoraathärra (doneeriti 1867), insener-kindral (1883), Brest-Litovski kindluse komandant (1871−1877); abiellus 1864 Alida Wilhelmine von Blumenthaliga
C2 Wilhelm Otto Cornelius Alexander (1810–1891), jalaväekindral (1890), Eestimaa tsiviilkuberner (1859−1868); abiellus 1859 Kehra pärija Margaretha (Meta) Gertrude Henriette von Esseniga (1841−1904)
D1 Meta Friederike Wilhelmine (1860−?)
D2 Alexander von Ulrich (1862−1942)
D3 Marie Jeanette Katharina (1863–1926), Kehra mõisaomanik (1907−1914)
D4 Wilhelm von Ulrich (1865−1869)
A2 Johann Andreas von Ulrich (u 1724−1755), porutšik; abiellus Christina Helena von Patkuliga (*u 1726−1756)
Ilir Boçka

Ilir Boçka (sündinud 10. jaanuaril 1950 Gjirokastëris) on Albaania diplomaat ja poliitik.
Ilir Boçka lõpetas Tirana Ülikooli õigusteaduskonna 1975. aastal ja töötas seejärel ajakirjanikuna Albaania Uudisteagentuuris. 1981. aasta juunist töötas ta Albaania Välisministeeriumis, kus sai pressi ja informatsiooni osakonna juhatajaks. Aastatel 1986–1990 oli ta Albaania suursaadik Saksa DV-s. 1991. aasta juunist detsembrini oli ta Albaania asevälisminister ja 1991. aasta detsembrist kuni 1992. aasta aprillini Albaania välisminister. 1992–1997 töötas ta ersektoris juristi ja konsultandina. 1997. aasta oktoobrist kuni 1998. aasta maini oli ta Albaania peaministri büroo teabe- ja meediaosakonna juhataja. 1998. aasta maist kuni 2000. aasta augustini oli Ilir Boçka Albaania asekaitseminister. Novembrist 2000 kuni juulini 2007 oli ta Albaania suursaadik NATO juures ja Albaania esindaja Euro-Atlandi Partnerlusnõukogus. 2008. aasta jaanuarist kuni 2010. aasta septembrini oli ta Albaania esinduse juht New Delhis. 2010. aasta septembrist kuni 2014. aastani töötas ta välisministeeriumis osakonnajuhatajana. 2014. aastast on Ilir Boçka Albaania suursaadik Serbias.
Sebastian Aho (sündinud 1996)

Sebastian Johannes Aho (sündinud 17. veebruaril 1996 Umeås) on Rootsi jäähokimängija, kes mängib kaitsjana NHL-i klubis New York Islanders.
Ta alustas jäähoki mängimist kodulinnaklubis IF Björklöven. Rootsi kõrgliigas debüteeris ta hooajal 2012/13 Skellefteå AIK meeskonnas. 2014. aastal tuli ta Skellefteåga Rootsi meistriks. Ka kahel järgmisel aastal jõudis ta Skellefteåga Rootsi meistrivõistlustel finaali.
2017. aastal valis New York Islanders ta NHL-i "draft"is 139. valikuna. Islandersiga sõlmis ta lepingu 2017. aasta juulis. Hooaja 2017/18 alguses asus ta mängima American Hockey League'is (AHL) Islandersi tütarklubis Bridgeport Sound Tigers. NHL-is debüteeris ta Islandersi meeskonnas 31. detsembril 2017 mängus Colorado Avalanche'i vastu. Esimese värava lõi ta liigas 7. jaanuaril 2018 mängus New Jersey Devilsi vastu. Järgmisel kahel hooajal mängis ta ainult AHL-is. Aastael 2018, 2019 ja 2020 valiti Aho AHL-i tähtede mängule. Islandersi meeskonda naasis ta hooajal 2020/21.
Ta on isa kaudu Soome päritolu.
Tähepurske galaktika

Tähepurske galaktika on galaktika, kus tähtede moodustumine on võrreldes galaktika pikaajalise keskmise tähetekke kiirusega või enamikus teistes galaktikates täheldatud tähtede tekke kiirusega võrreldes erakordselt suur.
Linnuteel on tähetekke kiirus umbes 3 M☉/aastas, kuid tähepurske galaktikas võib see olla 100 M☉/aastas või rohkem. Tähepurske galaktikas on tähtede tekkekiirus nii suur, et galaktika tarbib kogu oma gaasireservuaari, millest tähed moodustuvad, galaktika vanusest palju lühema aja jooksul. Kõrge tähetekke aktiivsusega alad võivad tekkida kogu galaktikas, kuid enamik tähepurskeid on leitud galaktikate tuuma ümber väikeses piirkonnas. Tähepurske tekkemehhanism pole kindel, kuid astronoomid arvavad, et tõenäoliselt tekitab seda teineteise lähedalt mööduvate galaktikate vaheline loodete vastastikmõju, galaktikate ühinemine või mõni muu protsess, mis põhjustab märkimisväärses koguses kosmilise gaasi ja tolmu kogunemist galaktika keskosasse.
Tähepurske galaktikad on näiteks Messier 82 ja IC 10.
Ma Huateng

Ma Huateng (hiina 马化腾 ("Mǎ Huàténg"); sündinud 29. oktoobril 1971; tuntud ka kui Pony Ma) on Hiina ärimagnaat, miljardär. Ta on Tencenti asutaja ja tegevjuht, mis on üks Aasia kõige väärtuslikumaid ettevõtteid, üks suurimaid interneti- ja tehnoloogiaettevõtteid ning üks suurimaid investeerimis-, mängu- ja meelelahutuskonglomeraate maailmas. Ettevõte arendab Hiina suurimat mobiilset kiirsõnumiteenust WeChat ning selle tütarettevõtted pakuvad meediat, meelelahutust, maksesüsteeme, nutitelefone, internetiga seotud teenuseid, lisaväärtusteenuseid ja veebireklaamiteenuseid nii Hiinas kui ka kogu maailmas.
Scandinavium

Scandinavium (rootsi hääldus: [skandɪˈnɑ̌ːvɪɵm]) on siseareen Rootsis Göteborgis. Areeni ehitust alustati 1969. aastal pärast aastakümneid kestnud viivitusi ning see avati 18. mail 1971.
Scandinavium on olnud meistrivõistluste toimumispaigaks vähemalt viiekümnel korral – sealhulgas on seal peetud käsipalli- ja jäähoki maailmameistrivõistlusi, Euroopa meistrivõistlusi, Davise karika finaale ning 1985. aastal ka Eurovisiooni lauluvõistlus. Scandinavium on SHL-i klubi Frölunda HC koduareen ning seal toimub igal aastal Göteborg Horse Show. Frölunda on võitnud SHL-i meistrikarika Le Mat Trophy neljal korral pärast seda, kui nad areenil mängima hakkasid – viimati 2019. aastal.
Malmö Arena

Malmö Arena on mitmeotstarbeline siseareen Rootsis Malmö linnas, mis on SHL-i jäähokiklubi Malmö Redhawksi koduväljak. See on SHL-i suurim areen ja suuruselt teine siseareen Rootsis. Lisaks Redhawksi kodumängudele toimuvad seal ka käsipalli-, saalihoki- ja kontserdid ning muud üritused.
Skellefteå Kraft Arena

Skellefteå Kraft Arena on sise-spordiareen Rootsis Skellefteå linnas. Areeni mahutavus on 5801 pealtvaatajat. See ehitati 1966. aastal ja avati 6. jaanuaril 1967. Tegemist on SHL-i klubi Skellefteå AIK ning Hockeyettani klubi SK Lejoni koduareeniga. Areen on nime saanud Rootsi energiakontserni Skellefteå Krafti järgi.
Vida Arena

Vida Arena (brändinimega kirjutatud VIDA Arena) on mitmeotstarbeline siseareen Rootsis Växjös. Areen avati 2011. aasta septembris ning see on tuntud kui SHL-i klubi Växjö Lakersi koduareen. Seal on istekohti 5750 inimesele.